CELEX: 52020PC0375
Language: fi
Date: 2020-08-14
Title: Ehdotus EUROOPAN PARLAMENTIN JA NEUVOSTON ASETUS unionin tariffikiintiöiden ja muiden tuontikiintiöiden soveltamisesta

EUROOPAN KOMISSIO
            Bryssel 14.8.2020
            COM(2020) 375 final
            2020/0176(COD)
            Ehdotus
            EUROOPAN PARLAMENTIN JA NEUVOSTON ASETUS
            unionin tariffikiintiöiden ja muiden tuontikiintiöiden soveltamisesta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Ison-Britannian ja Pohjois-Irlannin yhdistynyt kuningaskunta, jäljempänä ’Yhdistynyt kuningaskunta’, erosi unionista 1. helmikuuta 2020. Erosopimukseen liitettyä Irlantia/Pohjois-Irlantia koskevaa pöytäkirjaa, jäljempänä ’pöytäkirja’, sovelletaan siirtymäkauden päättymisestä eli 1. tammikuuta 2021 alkaen. 
               
               
                  Pöytäkirjassa todetaan, että Pohjois-Irlanti on osa Yhdistyneen kuningaskunnan tullialuetta ja että Yhdistynyt kuningaskunta voi sisällyttää Pohjois-Irlannin Maailman kauppajärjestön luetteloidensa alueelliseen soveltamisalaan. Samalla pöytäkirjassa määrätään, että pöytäkirjan sovellettavissa määräyksissä sekä pöytäkirjan nojalla Yhdistyneeseen kuningaskuntaan ja Yhdistyneessä kuningaskunnassa Pohjois-Irlannin osalta sovellettavaksi tulevan unionin oikeuden säännöksissä olevia viittauksia unionin tullialueeseen on pidettävä viittauksina myös Pohjois-Irlannin maa-alueeseen. Tämä tarkoittaa sitä, että vaikka Pohjois-Irlanti on muodollisesti Yhdistyneen kuningaskunnan tullialueella, Yhdistyneen kuningaskunnan on Pohjois-Irlannin osalta sovellettava unionin tullilainsäädäntöä ikään kuin Pohjois-Irlanti olisi edelleen unionin tullialueella. 
               
               
                  Pöytäkirjan mukaiset unionin ja Yhdistyneen kuningaskunnan kahdenväliset järjestelyt eivät luo oikeuksia ja velvollisuuksia kolmansille maille. 
               
               
                  Jostakin kolmannesta maasta peräisin oleviin Pohjois-Irlantiin tuotaviin tavaroihin sovellettavien unionin tuontitariffikiintiöiden tai muiden tuontikiintiöiden mukaista tuontia ei näin ollen voida ottaa huomioon laskettaessa kyseisen kolmannen maan oikeuksia unioniin nähden, ellei kyseinen kolmas maa suostu siihen. Tämä tilanne vaarantaa unionin sisämarkkinoiden moitteettoman toiminnan ja yhteisen kauppapolitiikan yhtenäisyyden, koska unionin tariffikiintiöitä tai muita tuontikiintiöitä on mahdollista kiertää. Lisäksi kaikissa jonkin kolmannen maan kanssa tehtävissä sopimuksissa, joissa määrätään vientitariffikiintiöistä, edellytetään, että tavarat tuodaan unioniin. Näin ollen kyseinen kolmas maa voisi kieltäytyä myöntämästä vientilisenssejä suoraan Pohjois-Irlantiin suuntautuvaa tuontia varten.
               
               
                  Tämän riskin torjumiseksi unionin tariffikiintiöiden ja muiden tuontikiintiöiden olisi oltava käytettävissä ainoastaan unioniin eikä Pohjois-Irlantiin tuotaville ja unionissa vapaaseen liikkeeseen luovutetuille tavaroille. 
               
               
                  Pöytäkirjan nojalla tätä asetusta sovellettaisiin myös Yhdistyneeseen kuningaskuntaan ja Yhdistyneessä kuningaskunnassa Pohjois-Irlannin osalta.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Tämä aloite on linjassa niiden unionin käynnissä olevien toimien kanssa, joilla puututaan Yhdistyneen kuningaskunnan unionista eroamisen seurauksiin ja valmistaudutaan siirtymäkauden päättymiseen hallitusti ja erityisesti erosopimuksen ja Irlantia/Pohjois-Irlantia koskevan pöytäkirjan täytäntöönpanoon.
               
            
            
               •Yhdenmukaisuus unionin muiden politiikkojen kanssa
            
            
               
                  Aloite on yhdenmukainen myös unionin yhteisen kauppapolitiikan kanssa.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Euroopan unionin toiminnasta tehdyn sopimuksen (SEUT) 207 artiklan 2 kohta.
               
            
            
               •Toissijaisuusperiaate (jaetun toimivallan osalta) 
            
            
               Yhteinen kauppapolitiikka kuuluu unionin yksinomaiseen toimivaltaan. Sen vuoksi toissijaisuusperiaatetta ei sovelleta.
            
            
               •Suhteellisuusperiaate
            
         
         
            
               
                  Suunniteltu toimenpide on ainoa keino varmistaa toivottu tulos. 
               
            
            
               •Toimintatavan valinta
            
            
               
                  Tarvitaan lainsäätämisjärjestyksessä hyväksyttävä säädös eli Euroopan parlamentin ja neuvoston asetus, koska voimassa olevassa lainsäädännössä ei anneta komissiolle valtuuksia hyväksyä ehdotettuja toimenpiteitä.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Ei sovelleta. 
               
            
            
               •Sidosryhmien kuuleminen
            
            
               
                  Ei sovelleta. 
               
            
            
               •Asiantuntijatiedon keruu ja käyttö
            
            
               
                  Ei sovelleta. 
               
            
            
               •Vaikutustenarviointi
            
            
               
                  Ei sovelleta. 
               
            
            
               •Sääntelyn toimivuus ja yksinkertaistaminen
            
            
               
                  Ei sovelleta. 
               
            
            
               •Perusoikeudet
            
            
               
                  Ehdotuksella ei ole vaikutuksia perusoikeuksiin. 
               
            
            
               4.TALOUSARVIOVAIKUTUKSET
            
            
               
                  Ei sovelleta. 
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
         
         
            
               
                  Ei sovelleta. 
               
            
            
               •Selittävät asiakirjat (direktiivien osalta)
            
            
               
                  Ei sovelleta. 
               
            
            
               •Ehdotukseen sisältyvien säännösten yksityiskohtaiset selitykset
            
            
               
                  Asetuksen 1 artiklassa säädetään, että unionin tariffikiintiöiden ja muiden tuontikiintiöiden olisi oltava käytettävissä ainoastaan unionin ulkopuolelta tuotaville ja unionissa vapaaseen liikkeeseen luovutetuille tavaroille. Asetuksen 1 artiklassa luetellaan asiaankuuluvat tullialueet, jotka muodostavat unionin tullialueen. Luetteloon ei sisälly Pohjois-Irlanti, minkä vuoksi unionin tariffikiintiöt ja muut tuontikiintiöt eivät olisi käytettävissä Pohjois-Irlantiin suuntautuvaa tuontia varten. Asetuksen 2 artiklassa säädetään asetuksen soveltamisesta, jonka on määrä alkaa siirtymäkauden päättymistä seuraavana päivänä eli 1. tammikuuta 2021.
               
            
            
               2020/0176 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               unionin tariffikiintiöiden ja muiden tuontikiintiöiden soveltamisesta
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 207 artiklan 2 kohdan,
            
            
               ottavat huomioon Euroopan komission ehdotuksen,
            
            
               sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä, jäljempänä ’erosopimus’, tehtiin unionin puolesta 30 päivänä tammikuuta 2020 neuvoston päätöksellä (EU) 2020/135
                  1
               , ja se tuli voimaan 1 päivänä helmikuuta 2020. 
            
            
               (2)Erosopimukseen liitetyn Irlantia/Pohjois-Irlantia koskevan pöytäkirjan, jäljempänä ’pöytäkirja’, 4 artiklassa toistetaan, että Pohjois-Irlanti on osa Yhdistyneen kuningaskunnan tullialuetta ja että mikään pöytäkirjassa ei estä Yhdistynyttä kuningaskuntaa sisällyttämästä Pohjois-Irlantia tullitariffeja ja kauppaa koskevan vuoden 1994 yleissopimuksen, jäljempänä ’GATT 1994 -sopimus’, liitteenä olevan myönnytysluettelonsa alueelliseen soveltamisalaan. 
            
            
               (3)Samalla pöytäkirjan 13 artiklan 1 kohdassa määrätään, että sen estämättä, mitä pöytäkirjan muissa määräyksissä määrätään, pöytäkirjan sovellettavissa määräyksissä sekä pöytäkirjan nojalla Yhdistyneeseen kuningaskuntaan ja Yhdistyneessä kuningaskunnassa Pohjois-Irlannin osalta sovellettavaksi tulevan unionin oikeuden säännöksissä olevia viittauksia unionin tullialueeseen on pidettävä viittauksina myös Pohjois-Irlannin maa-alueeseen.
            
            
               (4)Pöytäkirjan 5 artiklan 3 kohdan mukaan Euroopan parlamentin ja neuvoston asetuksen (EU) N:o 952/2013
                  2
                5 artiklan 2 kohdassa määriteltyä unionin tullilainsäädäntöä sovelletaan Yhdistyneeseen kuningaskuntaan ja Yhdistyneessä kuningaskunnassa Pohjois-Irlannin osalta. Nämä määräykset yhdessä pöytäkirjan 5 artiklan 1 kohdan ensimmäisen ja toisen alakohdan kanssa tarkoittavat unionin ulkopuolelta Pohjois-Irlantiin tuotavien tavaroiden osalta, että unionin tariffitoimenpiteitä, mukaan lukien yhteisen tullitariffin tai asiaa koskevien kansainvälisten sopimusten mukaiset tariffikiintiöt, sovellettaisiin sellaisiin tavaroihin, joiden osalta on vaarana, että ne tulisivat myöhemmin unioniin. Kyseisiin tariffikiintiöihin sisältyy erityisesti unionin kahdenvälisissä kansainvälisissä sopimuksissa sovittuihin GATT 1994 -sopimuksen mukaisiin unionin sitoumusluetteloihin sisältyviä tuontitariffikiintiöitä, kuten alkuperää koskevia poikkeuksia koskevia kiintiöitä, unionin kaupan suojakeinojen järjestelmien mukaisia tuontitariffikiintiöitä ja muita autonomisia tuontitariffikiintiöitä, sekä kolmansien maiden kanssa tehdyissä sopimuksissa määrättyjä vientitariffikiintiöitä. 
            
            
               (5)Pöytäkirjan 5 artiklan 4 kohdan mukaan pöytäkirjan liitteessä 2 lueteltuja unionin oikeuden säännöksiä sovelletaan mainitussa liitteessä määrätyin edellytyksin myös Yhdistyneeseen kuningaskuntaan ja Yhdistyneessä kuningaskunnassa Pohjois-Irlannin osalta. Tähän sisältyy unionin lainsäädäntö, jossa säädetään tietyistä tuontikiintiöistä.
            
         
         
            
               (6)Pöytäkirjan mukaiset unionin ja Yhdistyneen kuningaskunnan kahdenväliset järjestelyt eivät luo oikeuksia ja velvollisuuksia kolmansille maille. 
            
            
               (7)Kolmannesta maasta peräisin oleviin Pohjois-Irlantiin tuotaviin tavaroihin sovellettavien unionin tuontitariffikiintiöiden tai muiden tuontikiintiöiden mukaista tuontia ei näin ollen voida ottaa huomioon laskettaessa kyseisen kolmannen maan oikeuksia unioniin nähden, ellei kyseinen kolmas maa suostu siihen. Tämä tilanne vaarantaa unionin sisämarkkinoiden moitteettoman toiminnan ja yhteisen kauppapolitiikan yhtenäisyyden, koska unionin tariffikiintiöitä tai muita tuontikiintiöitä on mahdollista kiertää. 
            
            
               (8)Tämän riskin torjumiseksi unionin tuontitariffikiintiöiden ja muiden tuontikiintiöiden olisi oltava käytettävissä ainoastaan unioniin eikä Pohjois-Irlantiin tuotaville ja unionissa vapaaseen liikkeeseen luovutetuille tavaroille. 
            
            
               (9)Kaikkia unionin jonkin kolmannen maan kanssa tekemiä sopimuksia, joissa määrätään vientitariffikiintiöistä, sovelletaan ainoastaan unioniin tuotaviin tavaroihin. Näin ollen kyseinen kolmas maa voisi kieltäytyä myöntämästä vientilisenssejä suoraan Pohjois-Irlantiin suuntautuvaa tuontia varten. 
            
            
               (10)Pöytäkirjan 5 artiklan 3 ja 4 kohdan nojalla, luettuna yhdessä sen 13 artiklan 3 kohdan kanssa, tätä asetusta sovelletaan myös Yhdistyneeseen kuningaskuntaan ja Yhdistyneessä kuningaskunnassa Pohjois-Irlannin osalta, 
            
            
               OVAT HYVÄKSYNEET TÄMÄN ASETUKSEN:
            
            
               1 artikla
            
            
               Unionin ulkopuolelta tuotaviin tavaroihin voidaan soveltaa unionin tuontitariffikiintiöiden tai muiden tuontikiintiöiden tai kolmansien maiden soveltamien vientitariffikiintiöiden mukaista kohtelua ainoastaan, jos ne luovutetaan vapaaseen liikkeeseen seuraavilla alueilla: 
            
            
               –Belgian kuningaskunnan alue, 
            
            
               –Bulgarian tasavallan alue, 
            
            
               –Tšekin tasavallan alue, 
            
            
               –Tanskan kuningaskunnan alue, lukuun ottamatta Färsaaria ja Grönlantia, 
            
            
               –Saksan liittotasavallan alue, lukuun ottamatta Helgolandin saarta ja Büsingenin aluetta (Saksan liittotasavallan ja Sveitsin valaliiton välillä 23 päivänä marraskuuta 1964 tehty sopimus), 
            
            
               –Viron tasavallan alue, 
            
            
               –Irlannin alue, 
            
            
               –Helleenien tasavallan alue, 
            
            
               –Espanjan kuningaskunnan alue, lukuun ottamatta Ceutaa ja Melillaa, 
            
            
               –Ranskan tasavallan alue, lukuun ottamatta Ranskan merentakaisia maita ja alueita, joihin sovelletaan SEUT-sopimuksen neljännen osan määräyksiä, mutta mukaan lukien Monacon alue sellaisena kuin se määritellään Pariisissa 18 päivänä toukokuuta 1963 allekirjoitetussa tulliyleissopimuksessa (Journal officiel de la République française, 27 päivänä syyskuuta 1963, s. 8679), 
            
            
               –Kroatian tasavallan alue, 
            
            
               –Italian tasavallan alue, lukuun ottamatta Livignon kuntaa, 
            
         
         
            
               –Kyproksen tasavallan alue vuoden 2003 liittymisasiakirjan määräysten mukaisesti, 
            
            
               –Latvian tasavallan alue, 
            
            
               –Liettuan tasavallan alue, 
            
            
               –Luxemburgin suurherttuakunnan alue, 
            
            
               –Unkarin alue, 
            
            
               –Maltan alue, 
            
            
               –Alankomaiden kuningaskunnan Euroopassa sijaitseva alue, 
            
            
               –Itävallan tasavallan alue, 
            
            
               –Puolan tasavallan alue, 
            
            
               –Portugalin tasavallan alue, 
            
            
               –Romanian alue, 
            
            
               –Slovenian tasavallan alue, 
            
            
               –Slovakian tasavallan alue, 
            
            
               –Suomen tasavallan alue,
            
            
               –Ruotsin kuningaskunnan alue, ja
            
            
               –Yhdistyneen kuningaskunnan suvereniteettiin kuuluvat Akrotirin ja Dhekelian tukikohta-alueet sellaisina kuin ne määritellään Nikosiassa 16 päivänä elokuuta 1960 allekirjoitetussa Kyproksen tasavallan perustamissopimuksessa.
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan 1 päivästä tammikuuta 2021.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
         
         
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        Neuvoston päätös (EU) 2020/135, annettu 30 päivänä tammikuuta 2020, Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen tekemisestä (EUVL L 29, 31.1.2020, s. 1).
               
               
                  
                     (2)
                  
                        Euroopan parlamentin ja neuvoston asetus (EU) N:o 952/2013, annettu 9 päivänä lokakuuta 2013, unionin tullikoodeksista (EUVL L 269, 10.10.2013, s. 1).